EUROPA-KOMMISSIONEN Bruxelles, den 1.6.2022 COM(2022) 268 final 2022/0181(NLE) Forslag til RÅDETS GENNEMFØRELSESAFGØRELSE om godkendelse af vurderingen af Polens genopretnings- og resiliensplan {SWD(2022) 161 final}



2022/0181 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Polens genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Covid-19-udbruddet har haft ødelæggende konsekvenser for Polens økonomi. I 2019 udgjorde Polens bruttonationalprodukt (BNP) pr. indbygger 44,3 % af gennemsnittet for Unionen. Polens reale BNP faldt med 2,2 % i 2020 og steg med 3,6 % samlet set i 2020 og 2021. Forhold af længere varighed, som påvirker de økonomiske resultater på mellemlang sigt, omfatter lave niveauer af private investeringer og innovation, betydelig mangel på arbejdskraft og kvalifikationer i økonomien samt uforudsigelige og byrdefulde lovgivningsmæssige rammer. (2)Den 9. juli 2019 og den 20. juli 2020 rettede Rådet henstillinger til Polen som led i det europæiske semester. Rådet henstillede navnlig til Polen at træffe alle de nødvendige foranstaltninger til effektivt at imødegå pandemiens økonomiske konsekvenser og samtidig sikre den finanspolitiske holdbarhed på mellemlang sigt, at forbedre effektiviteten af de offentlige udgifter, og at øge sundhedssystemets modstandsdygtighed, tilgængelighed og effektivitet. Rådet henstillede også til Polen at sikre tilstrækkeligheden af fremtidige pensionsydelser og pensionssystemets holdbarhed, at øge arbejdsmarkedsdeltagelsen ved at forbedre adgangen til børnepasning og langtidspleje, at fjerne de resterende hindringer for mere permanente ansættelsesformer og samtidig forbedre mulighederne for fleksible arbejdsordninger og for arbejdsfordelingsordninger, at målrette sociale ydelser bedre, at fremme uddannelse af høj kvalitet og færdigheder, navnlig gennem voksenuddannelse, at forbedre digitale færdigheder og at fremme den digitale omstilling. Desuden henstillede Rådet til at styrke innovationskapaciteten i økonomien, og at fokusere investeringerne på den grønne og den digitale omstilling, navnlig på digital infrastruktur, ren og effektiv produktion og anvendelse af energi samt bæredygtig transport, og bidrage til en gradvis dekarbonisering af økonomien, idet der tages hensyn til de regionale forskelle. Derudover henstillede Rådet til at sikre virksomheder adgang til finansiering og likviditet og til at fremme den økonomiske genopretning ved at fremrykke modne offentlige investeringsprojekter og tilskynde til private investeringer. Endelig henstillede Rådet til at forbedre de lovgivningsmæssige rammer, navnlig ved at styrke den rolle, som høringer af arbejdsmarkedets parter og offentlige høringer spiller i lovgivningsprocessen, samt til at forbedre investeringsklimaet ved at sikre retsvæsenets uafhængighed. Efter at have vurderet fremskridtene med gennemførelsen af disse landespecifikke henstillinger på tidspunktet for forelæggelsen af genopretnings- og resiliensplanen finder Kommissionen, at henstillingerne om effektivt at imødegå de økonomiske konsekvenser af pandemien er blevet gennemført fuldt ud. (3)Den 3. maj 2021 indgav Polen sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Denne indgivelse sker efter en høringsproces, der er gennemført i overensstemmelse med de nationale retlige rammer, med lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter. Det nationale ejerskab til genopretnings- og resiliensplanerne understøtter deres vellykkede gennemførelse og vedvarende virkning på nationalt plan og troværdigheden på europæisk plan. Kommissionen har i medfør af artikel 19 i forordning (EU) 2021/241 vurderet genopretnings- og resiliensplanens relevans, effektivitet, virkningsfuldhed og sammenhæng i overensstemmelse med vurderingskriterierne i bilag V til forordningen. (4)Genopretnings- og resiliensplanerne bør forfølge de overordnede mål for genopretnings- og resiliensfaciliteten ("faciliteten"), som er oprettet ved forordning (EU) 2021/241, og for EU-genopretningsinstrumentet, som er oprettet ved Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er nævnt i artikel 3 i forordning (EU) 2021/241. (5)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse og gennemførelsen af grænseoverskridende projekter og flerlandeprojekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil cirka en tredjedel af facilitetens indvirkning på medlemsstaternes vækst og jobskabelse skyldes afsmittende virkninger fra andre medlemsstater. Afbalanceret reaktion, som bidrager til de seks søjler (6)I overensstemmelse med artikel 19, stk. 3, litra a), i forordning (EU) 2021/241 og afsnit 2.1 i bilag V til samme forordning udgør genopretnings- og resiliensplanen i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler, der er omhandlet i nævnte forordnings artikel 3, under hensyntagen til den pågældende medlemsstats specifikke udfordringer og finansielle tildeling. (7)Genopretnings- og resiliensplanen indeholder en afbalanceret række af reformer og investeringer, der tager hånd om såvel konsekvenserne af covid-19-pandemien som de vigtigste strukturelle udfordringer, som Polen står over for. I planen fremlægges en strategi for fremme af en mere konkurrencedygtig og robust økonomi, der understøtter økonomisk vækst i overensstemmelse med EU's prioriteter på klimaområdet og det digitale område, og som øger livskvaliteten i Polen, navnlig gennem investeringer i vedvarende energikilder og energieffektivitet, bæredygtig mobilitet, sundhedspleje og digital teknologi samt forskning og innovation. Genopretnings- og resiliensplanen har fokus på seks centrale politikområder: grøn omstilling, digitalisering, sundhed, konkurrenceevne og innovation, bæredygtig transport og institutionernes kvalitet.

(8)I den politiske reaktion i genopretnings- og resiliensplanen lægges hovedvægten på den grønne og den digitale omstilling. De planlagte grønne reformer og investeringer har til formål at øge omfanget af produktionen af vedvarende energi, herunder onshore, fotovoltaik og offshore, udbredelsen af intelligente net og produktionen af vedvarende og kulstoffattig brint samt at øge energieffektiviteten med henblik på at forbedre luftkvaliteten og udvikle bæredygtig transport. De digitale reformer og investeringer fokuserer på bredbåndsinfrastruktur, navnlig i landdistrikterne, udvikling af e-tjenester, herunder i sundhedssystemet, forbedring af e-kompetencer inden for uddannelse og erhvervsuddannelse og styrkelse af den nationale cybersikkerhed. (9)Genopretnings- og resiliensplanen omfatter en række relevante foranstaltninger til forbedring af erhvervs- og investeringsklimaet i Polen. De planlagte reformer har til formål at mindske den administrative og lovgivningsmæssige byrde for virksomhederne, forbedre den offentlige økonomistyring og styrke den rolle, som offentlige høringer spiller i lovgivningsprocessen, hvilket forventes at forbedre kvaliteten og stabiliteten i reglerne. Planen har også til formål at øge niveauet med hensyn til visse aspekter af retsbeskyttelsen og dermed bidrage til at forbedre investeringsklimaet. Intelligent og bæredygtig vækst forventes opnået gennem forskellige foranstaltninger inden for forskning og innovation og ved at forbedre udbredelsen af innovative løsninger gennem uddannelse. (10)Genopretnings- og resiliensplanen bidrager til at tage hånd om en række udfordringer med hensyn til at styrke den territoriale og sociale samhørighed, navnlig gennem bestræbelser på at modernisere og øge adgangen til hospitalsbehandling, ved at tackle udfordringerne på arbejdsmarkedet gennem forbedringer inden for erhvervsuddannelse og livslang læring og endelig gennem investeringer i transport. Planen omfatter også en række foranstaltninger, der forventes at øge sundhedssystemets og det sociale systems resiliens, f.eks. gennem hospitalsreformer, tiltag til håndtering af segmenteringen af arbejdsmarkedet og langtidspleje samt investeringer i socialt boligbyggeri. Endelig er en betydelig del af planen afsat til politikker med fokus på den næste generation, navnlig ved at digitalisere uddannelses- og erhvervsuddannelsessystemerne og øge færdigheders arbejdsmarkedsrelevans. Håndtering af alle eller en betydelig del af de udfordringer, der er identificeret i de landespecifikke henstillinger (11)I overensstemmelse med artikel 19, stk. 3, litra b), i forordning (EU) 2021/241 og afsnit 2.2 i bilag V til samme forordning forventes genopretnings- og resiliensplanen at bidrage til på effektiv vis at håndtere alle eller en betydelig del af de udfordringer (A-rating), der er identificeret i de relevante landespecifikke henstillinger, som er rettet til Polen, herunder finansielle aspekter heraf, eller udfordringer identificeret i andre relevante dokumenter, som Kommissionen vedtager officielt inden for rammerne af det europæiske semester. (12)Henstillingerne vedrørende den umiddelbare finanspolitiske reaktion på pandemien og henstillingen om at opfylde den mellemfristede budgetmålsætning i 2020 kan anses for at falde uden for rammerne af Polens genopretnings- og resiliensplan som følge af udløbet af den tilsvarende budgetperiode, men Polen har generelt reageret hensigtsmæssigt og tilstrækkeligt på det umiddelbare behov for at understøtte økonomien ved hjælp af finanspolitiske foranstaltninger i 2020 og 2021 i overensstemmelse med stabilitets- og vækstpagtens generelle undtagelsesklausul. (13)Genopretnings- og resiliensplanen indeholder en omfattende række af gensidigt forstærkende reformer og investeringer, der bidrager til effektivt at imødegå alle eller en betydelig del af de økonomiske og sociale udfordringer, der er skitseret i de landespecifikke henstillinger, Rådet rettede til Polen som led i det europæiske semester i 2019 og 2020, navnlig med hensyn til behovet for investeringer i digitalisering og den grønne omstilling samt i at øge arbejdsmarkedsdeltagelsen og arbejdsmarkedsrelevansen af uddannelse og erhvervsuddannelse. (14)Betydelige reformer og investeringer i energisektoren forventes at understøtte produktion og anvendelse af vedvarende energi og alternative brændstoffer, forbedre energieffektiviteten og tilpasse økonomien til klimaændringerne. Foranstaltningerne i genopretnings- og resiliensplanen forventes også at bidrage til at forbedre innovationskapaciteten i den polske økonomi, så denne flyttes op i værdikæden, og at fremskynde den grønne og digitale omstilling ved at støtte øget automatisering, udvikling og udbredelse af miljøteknologier og et øget samarbejde mellem videnskab og industri. (15)Foranstaltningerne er tillige en reaktion på virkningerne af og risiciene fra covid-19-pandemien inden for sundhedsområdet samt på de allerede eksisterende udfordringer, som det polske sundhedssystem står over for — det gælder især en reform af de offentlige hospitaler, der sikrer bedre tilgængelighed, effektivitet og produktivitet inden for sundhedspleje og langtidspleje, udvikling af digitale sundhedstjenester og støtte til lægemiddelsektoren og specialiseret medicinsk forskning og analyse. Dette vil sandsynligvis styrke sundhedssystemets modstandsdygtighed, navnlig i lyset af erfaringerne fra pandemien og vigtigheden af adgang til lægemidler. (16)I genopretnings- og resiliensplanen fremlægges en afbalanceret reaktion på henstillingerne om at forbedre de digitale færdigheder og fremme den digitale omstilling af virksomhederne, den offentlige forvaltning og skolerne og erhvervsuddannelserne. Genopretnings- og resiliensplanen fremmer digitale færdigheder for forskellige befolkningsgrupper og har til formål at fastlægge en styring af udviklingen af digitale færdigheder i Polen. For så vidt angår den digitale omstilling af den offentlige forvaltning forventes en række projekter og lovgivningsmæssige ændringer at fremme digitaliseringen af de administrative processer, hvilket samtidig forventes at sætte skub i digitaliseringen af virksomhederne. Betydelige investeringer i en bedre integration af informations- og kommunikationsteknologi (IKT) i skolerne foretages for at forbedre undervisningen og læringen samt for at understøtte modstandsdygtighed og digital inklusion på uddannelsesområdet. Planen bidrager også til håndteringen af vigtige udfordringer med hensyn til at forbedre færdigheders arbejdsmarkedsrelevans og øge omfanget af voksenuddannelse ved hjælp af målrettede foranstaltninger, navnlig gennem oprettelse af centre for sektorspecifikke færdigheder i tæt samarbejde med de økonomiske sektorer og ledsaget af reformer med henblik på at integrere dem i erhvervsuddannelsessystemet. Med et fokus på digitale og grønne færdigheder forventes disse bestræbelser at bidrage til bedre at matche uddannelse og erhvervsuddannelse med den moderne økonomis behov. (17)Genopretnings- og resiliensplanen omfatter foranstaltninger, der har til formål tackle udfordringerne i forbindelse bæredygtig transport med specifikke foranstaltninger vedrørende forbedring af trafiksikkerheden, dekarbonisering af vejtransporten, herunder gennem fremme af elektromobilitet og brintdrevet transport, bæredygtig mobilitet i byerne, et modalskift til jernbanetransport og intermodal transport. En trafiksikkerhedsreform og en dertil knyttet investering har til formål at fremme håndhævelsen af sikkerhedsregler og beskyttelsen af sårbare personer for derigennem at gøre fremskridt hen imod Polens 2030-mål for nedbringelse af antallet af dødsfald og alvorlige personskader som følge af trafikulykker med 50 %. Dekarboniseringen af vejtransport forventes at blive fremmet gennem incitamenter til anvendelse af nulemissionskøretøjer og skattemæssige eller finansielle foranstaltninger i overensstemmelse med princippet om, at forureneren betaler samt investeringer i ren offentlig transport med fokus på bæredygtig mobilitet i byerne. Reformerne og investeringerne i jernbaner fokuserer på TEN-T-strækninger og rullende materiel med nulemission, der er udstyret med European Rail Traffic Management System (ERTMS), samt fremme af et fælles e-billetsystem. (18)Genopretnings- og resiliensplanen omfatter også foranstaltninger, der har til formål at håndtere udfordringerne med hensyn til tilstrækkeligheden af pensionsydelser og pensionssystemets bæredygtighed samt udfordringer i forbindelse med deltagelse på og segmentering af arbejdsmarkedet. Udfordringerne vil blive tacklet ved at øge kvaliteten og tilgængeligheden af børnepasning, gennem en revision og efterfølgende reform for at forbedre politikkerne for langtidspleje, ved hjælp af skattemæssige incitamenter til at forlænge arbejdslivet og øge den faktiske pensionsalder samt gennem en reform for at øge den sociale beskyttelse inden for rammerne af forskellige ansættelseskontrakter. (19)Endelig forventes genopretnings- og resiliensplanen at bidrage til at tackle udfordringerne i forbindelse med investeringsklimaet, navnlig med hensyn til det polske retssystem og beslutnings- og lovgivningsprocessen. Reformerne sigter mod at forbedre lovgivningsprocessen, navnlig ved at øge anvendelsen af offentlige høringer og konsekvensanalyser i lovgivningsprocessen for at sikre en mere strukturel inddragelse af interessenter og eksperter i lovgivningsprocessen. Desuden har genopretnings- og resiliensplanen til formål at styrke domstolenes uafhængighed og upartiskhed. Den skal også rette op på situationen for dommere, der er berørt af afgørelser i disciplinærsager og sager om retlig immunitet, som er truffet af den øverste polske domstols disciplinærafdeling, med henblik på disses genindsættelse efter et positivt udfald af en fornyet sagsvurdering ved den nye afdeling, der skal foretages hurtigst muligt. Bidrag til vækstpotentiale, jobskabelse og økonomisk, social og institutionel resiliens (20)I overensstemmelse med artikel 19, stk. 3, litra c), i forordning (EU) 2021/241 og afsnit 2.3 i bilag V til samme forordning forventes genopretnings- og resiliensplanen at have stor indvirkning (A-rating) med hensyn til at styrke Polens vækstpotentiale, jobskabelse og økonomiske, sociale og institutionelle resiliens, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (21)Simuleringer foretaget af Kommissionens tjenestegrene viser, at genopretnings- og resiliensplanen sammen med de øvrige foranstaltninger under EU-genopretningsinstrumentet vil kunne øge Polens BNP med mellem 1,1 % og 1,8 % frem mod 2026, uden at de mulige positive virkninger af strukturreformer, som kan være væsentlige, medregnes. Offentlige investeringer forventes at kunne sætte skub i den samlede efterspørgsel på kort til mellemlang sigt og forbedre den polske økonomis konjunktursituation og dermed bidrage til en hurtig genopretning. Investeringernes fokus på digitalisering, bæredygtig infrastruktur og projekter for vedvarende energi er særlig gavnligt i denne henseende og støtter den grønne og den digitale omstilling og økonomiens langsigtede bæredygtighed. (22)På mellemlang til lang sigt kan offentlige investeringer sammen med de planlagte reformer forventes at bidrage til at tackle de aktuelle potentielle vækstudfordringer og udvikle innovationskapaciteten i økonomien. Dette forventes at hjælpe de polske virksomheder til at bevæge sig opad i den globale værdikæde. Gennemførelsen af genopretnings- og resiliensplanen ventes derfor at øge kvaliteten af det potentielle output og at have en varig indvirkning på Polens økonomiske resultater. Størstedelen af denne langsigtede virkning hidrører fra foranstaltninger, der øger den polske økonomis konkurrenceevne, styrker udviklingen og udbredelsen af innovation, forbedrer kvaliteten af reguleringen og støtter virksomheder, navnlig SMV'er. (23)Genopretnings- og resiliensplanen omfatter foranstaltninger, der har til formål at forbedre modstandsdygtigheden på arbejdsmarkedet ved at forbedre arbejdsmarkedsinstitutionernes kvalitet og tilstrækkelighed, være opsøgende over for og aktivere ældre arbejdstagere eller personer fra dårligt stillede grupper gennem opkvalificerings- og omskolingsprogrammer, fremme fleksible beskæftigelsesformer, bidrage til at øge kvinders deltagelse på arbejdsmarkedet gennem mere fleksible arbejdsformer, herunder fjernarbejde og øget adgang til og kvalitet inden for førskoleundervisning og børnepasning. Genopretnings- og resiliensplanen tager også sigte på incitamenter til at forblive aktiv på arbejdsmarkedet efter at have nået den lovbestemte pensionsalder. Disse tiltag er i overensstemmelse med principperne i den europæiske søjle for sociale rettigheder til støtte for inklusiv vækst. Indsatsen for at øge arbejdsmarkedsrelevansen af uddannelse og erhvervsuddannelse forventes at blive gennemført ved hjælp af foranstaltninger, der fremmer udviklingen af menneskelig kapital og forbedrer matchningen af de færdigheder og kvalifikationer, der kræves på arbejdsmarkedet, også i forbindelse med nye teknologier. Digitaliseringspolitikken på uddannelsesområdet forventes at bidrage til at forberede børn og unge på informationssamfundet. De målrettede foranstaltninger vedrører styrkelse af erhvervsuddannelse, efteruddannelse og livslang læring og støtte til skoler med henblik på forberedelse på den digitale og grønne omstilling samt koordinering af regionale uddannelsespolitikker for at sikre, at alle dele af landet kan tilpasse sig det moderne arbejdsmarkeds behov. (24)Genopretnings- og resiliensplanen omfatter forskellige tiltag, som skal bidrage til gennemførelsen af den europæiske søjle for sociale rettigheder gennem politikker for børn og unge. Reformer og investeringer forventes at forbedre adgangen til børnepasning af høj kvalitet for børn under tre år og fremme udviklingen af erhvervsuddannelse, videregående uddannelse og livslang læring gennem oprettelse af sektorspecifikke kompetencecentre og en bedre koordinering af færdighedspolitikker. Derudover fokuserer genopretnings- og resiliensplanen på modernisering af skoler, bl.a. oprettelse af laboratorier inden for naturvidenskab, teknologi, ingeniørvirksomhed og matematik, hvilket forventes at sikre løbende tilpasning til aktuelle læringsudfordringer, navnlig digitaliseringen. (25)Foranstaltninger til fremme af den grønne og den digitale omstilling forventes at gøre den polske økonomi mere innovativ og bæredygtig og fremme social modstandsdygtighed ved at slå bro over kløften mellem byområder og landdistrikter. Navnlig forventes investeringer i udvikling af netinfrastruktur at dække huller ("hvide pletter") i bredbåndsadgang og udvikling af 5G-teknologi i landdistrikterne. Investeringer i bæredygtig bytransport forventes at fremskynde byernes grønne omstilling via gennemførelsen af planer for bæredygtig bytrafik og udviklingen af emissionsfri offentlig transport i byer og på regionalt plan. Investeringer i rullende nul- og lavemissionsmateriel til busforbindelser i områder med ringe transporttilgængelighed forventes at bidrage til at forbinde fjerntliggende regioner til centre for økonomisk aktivitet.

Princippet om ikke at gøre væsentlig skade (26)I overensstemmelse med artikel 19, stk. 3, litra d), i forordning (EU) 2021/241 og afsnit 2.4 i bilag V til samme forordning forventes genopretnings- og resiliensplanen at sikre, at ingen foranstaltning (A-rating) til gennemførelse af reformer og investeringsprojekter i genopretnings- og resiliensplanen gør væsentlig skade på miljømål som omhandlet i artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet). (27)Polen har foretaget en vurdering af foranstaltningerne i genopretnings- og resiliensplanen i overensstemmelse med den metode, der er fastsat i Kommissionens tekniske vejledning om anvendelsen af princippet om ikke at gøre væsentlig skade inden for rammerne af forordningen om genopretnings- og resiliensfaciliteten (2021/C 58/01). Alle relevante foranstaltningers potentielt skadelige miljøvirkninger forventes imødegået via relevante milepæle og mål, der sikrer, at de gældende miljøkriterier vil blive opfyldt. Investeringer i gasfyret kraftvarmeproduktion og udskiftning af varmekilder forventes at opfylde de tærskler for drivhusgasintensitet, der er fastsat i Kommissionens tekniske vejledning. Investeringerne i brintteknologier forventes at overholde den fastsatte tærskel for drivhusgasemissioner i Kommissionens delegerede forordning til Europa-Parlamentets og Rådets forordning (EU) 2020/852. Støtte til installation af gasfyr forventes at blive anvendt som led i bredere renoveringsprogrammer. Rullende materiel til vej- og jernbanetransport forventes at blive underlagt strenge krav med hensyn til brændstofeffektiviteten. Disse krav afspejles i milepæle og mål for de respektive foranstaltninger. (28)Der er lagt særlig vægt på foranstaltninger, hvis indvirkning på miljømålene kræver nøje kontrol. For så vidt angår foranstaltninger, der omfatter støtte til foranstaltninger inden for forvaltning af vandressourcerne i landdistrikter, forventes Polen at fremme klimaresistente og naturbaserede løsninger. Polen forventes yderligere at sikre, at væsentlig skade på miljøet undgås ved at alle investeringer, der har væsentlig indvirkning på vandområdernes tilstand eller negativ indvirkning på naturen, udelukkes fra støtten. Formålet hermed er især at undgå enhver betydelig indvirkning på de pågældende vandområder, som kan skade eller forsinke målet om at opnå en god tilstand. Formålet er også at sikre, at beskyttede habitater og arter ikke påvirkes negativt af foranstaltningerne. Bidrag til den grønne omstilling, herunder biodiversitet (29)I overensstemmelse med artikel 19, stk. 3, litra e), i forordning (EU) 2021/241 og afsnit 2.5 i bilag V til samme forordning indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til afhjælpning af de dermed forbundne udfordringer. Foranstaltningerne til støtte for klimamål omfatter et beløb, der svarer til 42,7 % af genopretnings- og resiliensplanens samlede tildeling, beregnet på grundlag af metoden i bilag VI til nævnte forordning. I overensstemmelse med nævnte forordnings artikel 17 stemmer genopretnings- og resiliensplanen overens med oplysningerne i den nationale energi- og klimaplan for 2021-2030. (30)Reformer og investeringer i vedvarende energikilder, der navnlig tager sigte på væsentligt at forøge kapaciteten inden for onshorevind- og solcelleanlæg, fjerne lovgivningsmæssige hindringer for udviklingen af ny onshorevindkapacitet og udvikle offshorevindkapacitet, brintteknologier og alternative brændstoffer, forventes at hjælpe Polen til at nå sine klima- og energimål for 2030 med henblik på landets langsigtede omstilling til en klimaneutral økonomi. Planens energieffektivitetsforanstaltninger, herunder et ambitiøst program for renovering af bygninger, kombineret med en udfasning af den offentlige støtte til individuelle kulvarmeanlæg samt en dekarboniseringsordning for industrien, forventes også i væsentlig grad at hjælpe Polen til at nå sine klima- og energimål. En omfattende pakke af reformer og investeringer i transport forventes at støtte elektromobilitet, ren offentlig passagertransport, et modalskift til nulemissionsjernbaner, intermodal godstransport og trafiksikkerhed. (31)Reformer og investeringer i forbindelse med bæredygtig forvaltning af vandressourcer i landdistrikterne forventes at bidrage til at tackle de udfordringer, Polen står over for med hensyn til klimatilpasning og lav vandbinding og vandmangel, herunder mangel på drikkevand. De forventes at bidrage til at øge biodiversiteten og landdistrikternes tilpasningsevne til virkningerne af klimaændringer, navnlig tørke. Foranstaltningerne til modvirkning af klimaændringer kan også være til gavn for bevarelsen af biodiversiteten, da de forventes at bygge på løsninger til genopretning af biodiversiteten. Bidrag til den digitale omstilling (32)I overensstemmelse med artikel 19, stk. 3, litra f), i forordning (EU) 2021/241 og afsnit 2.6 i bilag V til samme forordning indeholder genopretnings- og resiliensplanen foranstaltninger, der i høj grad (A-rating) bidrager til den digitale omstilling eller til håndtering af de dermed forbundne udfordringer. Foranstaltningerne til støtte for digitale mål omfatter et beløb, der svarer til 21,3 % af genopretnings- og resiliensplanens samlede tildeling, beregnet på grundlag af metoden i bilag VII til nævnte forordning. (33)Reformer og investeringer i den offentlige forvaltning, økonomien og samfundet, der er planlagt i genopretnings- og resiliensplanen, forventes at bidrage til landets digitale omstilling. De omfatter forbedring af konnektiviteten, ajourføring af love og infrastrukturer i de offentlige forvaltningssystemer, indførelse af elektroniske strukturerede fakturaer og en væsentlig forbedring af cybersikkerhedssystemerne i forvaltningen og de centrale økonomiske sektorer. Den digitale omstilling af den offentlige forvaltning forventes at give den private sektor incitamenter til at fremme den digitale omstilling i virksomhederne. (34)De planlagte reformer og investeringer inden for almen uddannelse og erhvervsuddannelse, færdigheder og livslang læring forventes at fremme færdigheder, der er relevante for arbejdsmarkedet, og lette den digitale og grønne omstilling, samtidig med at den digitale kløft mindskes gennem mere lige adgang til digital infrastruktur, digitalt udstyr og digitale færdigheder i skolerne og befolkningen. De forventes også at bidrage til en bredere digitalisering af uddannelsessystemet og til udvikling af digitale færdigheder hos lærere, embedsmænd, borgere med utilstrækkelige digitale færdigheder og dårligt stillede grupper eller personer, der risikerer social udstødelse. Varig indvirkning (35)I overensstemmelse med artikel 19, stk. 3, litra g), i forordning (EU) 2021/241 og afsnit 2.7 i bilag V til samme forordning forventes genopretnings- og resiliensplanen i høj grad (A-rating) at få varig indvirkning på Polen. (36)Polens genopretnings- og resiliensplan forventes at have en varig indvirkning på mange politikområder og på den offentlige forvaltning og offentlige institutioner. Navnlig forventes en ambitiøs reform med henblik på at mindske den administrative og lovgivningsmæssige byrde, en reform af den fysiske planlægning og reformer med henblik på at forbedre lovgivningens kvalitet ved at øge konsekvensanalysernes rolle og ved at sikre en bedre inddragelse af interessenter i politik- og lovgivningsprocessen at have en varig indvirkning på kvaliteten af den offentlige forvaltning. Desuden forventes reformer, der har til formål at skabe en lovgivningsmæssig ramme for udviklingen af vedvarende energikilder, navnlig onshore- og offshorevindmølleparker, at have en varig indvirkning på dekarboniseringen af den polske økonomi. Sundhedsreformer forventes at gøre sundhedssystemet mere effektivt og forbedre adgangen til sundhedsydelser. Reformer på arbejdsmarkedet forventes at øge arbejdsmarkedsdeltagelsen og den sociale beskyttelse og mindske segmenteringen. Reformer med henblik på at forbedre koordineringen inden for erhvervsuddannelse, videregående uddannelse og livslang læring forventes at have en varig indvirkning på færdighedernes arbejdsmarkedsrelevans og med hensyn til at give arbejdstagerne mulighed for at tilpasse sig ændringer i kravene på arbejdsmarkedet. (37)De forskellige investeringer vil kunne understøtte og øge virkningerne af reformer i Polens genopretnings- og resiliensplan. Betydelige investeringer i vedvarende energi, navnlig offshore-vindmølleparker med tilhørende infrastruktur, og i bæredygtig transport (f.eks. nulemissionsmobilitet, bæredygtig bytrafik og jernbaner for at fremme et skift i transportfordelingen) forventes at bidrage til dekarboniseringen af den polske økonomi. Investeringer i omfattende varmeteknisk modernisering og renovering forventes at bidrage til at forbedre luftkvaliteten og afhjælpe energifattigdom, bidrage til en retfærdig omstilling og sikre højere levestandarder. En forbedret adgang til bredbåndsinternet i landdistrikter og investeringer i cybersikkerhed og digitale færdigheder forventes at bidrage til den digitale omstilling. Et ambitiøst program til bekæmpelse af smog og investeringer i bæredygtig transport forventes at gøre det muligt at opnå en bedre luftkvalitet og en varig virkning med hensyn til at reducere emissionerne og øge livskvaliteten. Sundhedsreformerne understøttes af investeringer i hospitaler og andre plejefaciliteter. Investeringer i centre for sektorspecifikke færdigheder har potentiale til at sikre en varig indvirkning på arbejdsmarkedsrelevansen af udbudte færdigheder. Genopretnings- og resiliensplanens varige indvirkning kan også styrkes gennem synergier mellem planen og andre programmer, bl.a. dem, der finansieres af midler under samhørighedspolitikken, navnlig hvis der tages grundigt fat om de territoriale udfordringer, og det tilstræbes at fremme en afbalanceret udvikling. Overvågning og gennemførelse (38)I overensstemmelse med artikel 19, stk. 3, litra h), i forordning (EU) 2021/241 og afsnit 2.8 i bilag V til samme forordning er de ordninger, der er foreslået i genopretnings- og resiliensplanen, tilstrækkelige (A-rating) til at sikre en effektiv overvågning og gennemførelse af genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer. (39)Planen omfatter milepæle og mål, der er knyttet til reformer og investeringer i forbindelse med anmodningen om ikketilbagebetalingspligtig støtte og til de yderligere reformer og investeringer i forbindelse med anmodningen om lån. Milepælene og målene er klare og realistiske, og de foreslåede indikatorer er relevante, acceptable og holdbare. Milepælene og målene er også relevante for foranstaltninger, der allerede er gennemført, og som er støtteberettigede i henhold til artikel 17, stk. 2, i forordning (EU) 2021/241. Det er nødvendigt med en tilfredsstillende opfyldelse af disse milepæle og mål over tid, hvis en betalingsanmodning skal kunne begrundes. Polen har et omfattende gennemførelsessystem. Ministeriet for Fonde og Regionalpolitik er som det centrale koordineringsorgan for genopretnings- og resiliensplanen og dens gennemførelse ansvarlig for den overordnede koordinering, overvågning og rapportering og er Kommissionens centrale kontaktpunkt. Dette organ er også ansvarligt for udarbejdelse af betalingsanmodninger, forvaltningserklæringer og resuméer af revisioner. Revisioner vil blive udført af Den Nationale Skatteforvaltning, navnlig af Afdelingen for

Revision af Offentlige Fonde i Finansministeriet og 16 skatteforvaltningskamre (regionale kontorer) i landet. De enkelte ministerier, centrale regeringsmyndigheder og andre enheder, der er bemyndiget af de kompetente ministerier, vil være ansvarlige for gennemførelsen af reformer og investeringer inden for rammerne af genopretnings- og resiliensplanen. Polen vil anvende et datalagringssystem til overvågning og kontrol af genopretnings- og resiliensplanen og til indsamling, lagring og sikring af adgang til data i overensstemmelse med artikel 22, stk. 2, litra d), i forordning (EU) 2021/241. (40)Medlemsstaterne bør sikre, at finansiel støtte fra faciliteten kommunikeres og anerkendes i overensstemmelse med artikel 34 i forordning (EU) 2021/241. Der kan anmodes om teknisk støtte gennem instrumentet for teknisk støtte, der er oprettet ved Europa-Parlamentets og Rådets forordning (EU) 2021/240, med henblik på at bistå medlemsstaterne i gennemførelsen af deres genopretnings- og resiliensplaner.

Omkostninger (41)I overensstemmelse med artikel 19, stk. 3, litra i), i forordning (EU) 2021/241 og afsnit 2.9 i bilag V til samme forordning er begrundelsen i genopretnings- og resiliensplanen for planens anslåede samlede omkostninger i moderat grad (B-rating) rimelig og plausibel og i overensstemmelse med princippet om omkostningseffektivitet, og den står mål med den forventede nationale økonomiske og sociale indvirkning. (42)Polen har fremlagt omkostningsoverslag for alle typer foranstaltninger i genopretnings- og resiliensplanen, som medfører omkostninger. Generelt er den metode og de antagelser, der er anvendt til at nå frem til omkostningsoverslagene, klar og forståelig, og den er ofte baseret på tidligere projekter finansieret af fondene under samhørighedspolitikken. I nogle tilfælde er de detaljerede oplysninger om den metode og de antagelser, der anvendes til at udarbejde omkostningsoverslagene, begrænsede, hvilket hindrer en helt positiv vurdering af omkostningsoverslagene. Polen har også fremlagt detaljeret dokumentation for de fleste interventionstyper for at underbygge begrundelsen og dokumentationen for omkostningsoverslagene. Polen har fremlagt tilstrækkelige oplysninger og garantier til at sikre, at omkostningerne i genopretnings- og resiliensplanen ikke dækkes af anden EU-finansiering. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet, og de står mål med den forventede nationale økonomiske og sociale indvirkning. Beskyttelse af Unionens finansielle interesser (43)I overensstemmelse med artikel 19, stk. 3, litra j), i forordning (EU) 2021/241 og afsnit 2.10 i bilag V til samme forordning er de ordninger, der er foreslået i genopretnings- og resiliensplanen, og de yderligere foranstaltninger i denne afgørelse tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, opdage og korrigere korruption, svig og interessekonflikter og til at beskytte Unionens budget i overensstemmelse med Europa-Parlamentets og Rådets forordning (EU, Euratom) 2020/2092. (44)I overensstemmelse med artikel 20, stk. 5, litra e), i forordning (EU) 2021/241 bør der fastsættes milepæle knyttet til beskyttelsen af Unionens finansielle interesser for at sikre overholdelse af nævnte forordnings artikel 22. Den tilfredsstillende opfyldelse af disse milepæle forventes at garantere tilstrækkeligheden af systemet til intern kontrol, jf. artikel 19, stk. 3, litra j), i forordning (EU) 2021/241. I betragtning af at effektiv retsbeskyttelse er en forudsætning for, at et system til intern kontrol kan fungere, fastsættes der milepæle for en reform til styrkelse af domstolenes uafhængighed og upartiskhed, en reform for at afhjælpe situationen for dommere, der er berørt af afgørelser i disciplinærsager og sager om retlig immunitet, som er truffet af den øverste domstols disciplinærafdeling, med henblik på disses genindsættelse efter et positivt udfald af en fornyet sagsvurdering ved den nye afdeling, der skal foretages hurtigst muligt, og en reform, der sikrer en effektiv revision og kontrol af genopretnings- og resiliensplanen, herunder beskyttelse af Unionens finansielle interesser. Henset til at disse milepæle også bør fastsættes på grundlag af artikel 20, stk. 5, litra e), i forordning (EU) 2021/241 for at sikre beskyttelsen af Unionens finansielle interesser og etableringen af et passende kontrolsystem, før Kommissionen giver tilladelse til betalinger inden for rammerne af faciliteten, bør Polen opfylde disse milepæle inden indgivelsen af den første betalingsanmodning, og der må ikke foretages nogen betaling inden for rammerne af faciliteten, før de er opfyldt. Dette krav berører ikke Polens forpligtelse til til enhver tid at opfylde sine forpligtelser i henhold til EU-retten, navnlig artikel 19, stk. 1, i traktaten om Den Europæiske Union ("TEU") som fortolket af Den Europæiske Unions Domstol, som udgør en vigtig del heraf. (45)For at styrke domstolenes og dommernes uafhængighed og upartiskhed, som fastsat ved lov i overensstemmelse med artikel 19 i TEU, bør alle disciplinærsager vedrørende dommere overføres fra den øverste polske domstols nuværende disciplinærafdeling til en anden afdeling ved samme domstol, der opfylder kravene om uafhængighed og upartiskhed og om at være oprettet ved lov, som følger af artikel 19, stk. 1, i TEU. Dette betyder bl.a., at den personlige sammensætning af denne nye afdeling bør være væsentligt anderledes end sammensætningen af disciplinærafdelingen. (46)For at sikre, at domstole og dommere er upartiske og uafhængige, og at domstolene er oprettet ved lov i overensstemmelse med artikel 19 i TEU, bør enhver dommer på begæring af en part i en sag eller af egen drift at kunne indlede en undersøgelse af, om en domstol opfylder kravene om uafhængighed og upartiskhed og om at være "oprettet ved lov", og denne undersøgelse forventes ikke at blive klassificeret som en disciplinærforseelse. Dette indebærer, at enhver dommer, når pågældende rejser et sådant spørgsmål i en konkret sag, ikke bør blive genstand for en disciplinærsag eller få sin immunitet ophævet for at have vurderet, om disse krav er opfyldt, herunder ved at tage hensyn til de omstændigheder, hvorunder udnævnelsen af en anden dommer har fundet sted. Ingen bestemmelser i national ret forventes at undergrave dette princip. (47)I samme øjemed bør den skønsmæssige udpegelse af kompetente disciplinære domstole i sager vedrørende dommere afgrænses på grundlag af objektive kriterier. (48)Vurderingen af reformen af retsvæsenet er udelukkende baseret på beskrivelsen af foranstaltningen i planen og er ikke baseret på lovgivningsforslag, der er genstand for lovbehandling Polen. Hvorvidt milepælene i denne afgørelse opfyldes på tilfredsstillende vis, bør derfor vurderes på grundlag af den lovgivning, der var gældende på tidspunktet for indgivelsen af den første betalingsanmodning. (49)Denne afgørelse om godkendelse af Kommissionens positive vurdering af genopretnings- og resiliensplanen, navnlig med hensyn til de tilknyttede milepæle for reformen af retsvæsenet, berører ikke igangværende og fremtidige traktatbrudssager og mere generelt Polens forpligtelse til at overholde EU-retten og navnlig Domstolens afgørelser. (50)Polen har oplyst, at informationssystemet for de europæiske struktur- og investeringsfonde også vil blive anvendt i forbindelse med genopretnings- og resiliensfaciliteten. En specifik milepæl bør sikre, at informationssystemet til overvågning af gennemførelsen af genopretnings- og resiliensfaciliteten er etableret og operationelt på tidspunktet for den første betalingsanmodning. I overensstemmelse med artikel 20, stk. 5, litra e), i forordning (EU) 2021/241 bør Polen gennemføre denne foranstaltning for at overholde artikel 22 i samme forordning og bekræfte status for gennemførelsen heraf sammen med den første betalingsanmodning i form af en særlig revisionsrapport. Systemet bør som minimum varetage følgende funktioner: a) at sikre indsamling af data og overvågning af opfyldelsen milepæle og mål og b) at indsamle, lagre og sikre adgang til de data, der kræves i henhold til artikel 22, stk. 2, litra d), nr. i)-iii), i forordning (EU) 2021/241, jf. forordningens artikel 22, stk. 2, litra e). Desuden bør systemet tilvejebringe alle de data, der er nødvendige for, at de polske myndigheder kan anvende risikovurderings- og dataminingværktøjet Arachne til revision og kontrol af genopretnings- og resiliensplanen. (51)Systemet til gennemførelse af genopretnings- og resiliensplanen i Polen er beskrevet på en hensigtsmæssig måde. Det er udformet på en sammenhængende måde og baseret på robuste processer og strukturer, således at aktørernes roller og ansvar for kontrol og revision er klare, relevante kontrolfunktioner er tilstrækkeligt adskilte, og uafhængigheden af de aktører, der udfører revisioner, sikres. Det centrale koordineringsorgan for gennemførelsen af genopretnings- og resiliensplanen bør være Ministeriet for Fonde og Regionalpolitik. De enkelte ministerier, centrale regeringsmyndigheder og andre enheder, der er bemyndiget af de kompetente ministerier, vil være ansvarlige for gennemførelsen af reformer og investeringer inden for rammerne af genopretnings- og resiliensplanen, og revisioner bør udføres af den nationale revisionsinstitution. Forvaltningsverificeringer foretages af den institution, der er ansvarlig for gennemførelsen af den enkelte foranstaltning. (52)Der bør gennemføres særlige foranstaltninger for at kontrollere overholdelsen af reglerne for offentlige udbud og beskytte Unionens finansielle interesser. Den Nationale Skatteforvaltning bør foretage revisioner på årsbasis. Revisionshyppigheden afhænger imidlertid af hyppigheden af betalingsanmodninger i overensstemmelse med revisionsstrategien. Revisionerne bør omfatte det system, der er oprettet til rapportering om milepæle og mål, samt informationssystemet til overvågning af gennemførelsen af genopretnings- og resiliensfaciliteten foruden revisioner af operationer, herunder betingelserne for forsvarlig økonomisk forvaltning. Sammenhæng i genopretnings- og resiliensplanen (53)I overensstemmelse med artikel 19, stk. 3, litra k), i forordning (EU) 2021/241 og afsnit 2.11 i bilag V til samme forordning indeholder genopretnings- og resiliensplanen i høj grad (A-rating) foranstaltninger til gennemførelsen af reformer og offentlige investeringsprojekter, der repræsenterer sammenhængende tiltag. (54)Reformer og investeringer er blevet knyttet til de prioriterede områder, der er udpeget i genopretnings- og resiliensplanen, og de er på grundlag heraf blevet struktureret i seks komplementære komponenter i genopretnings- og resiliensplanen. Det overordnede mål med genopretnings- og resiliensplanen er at øge produktiviteten i den polske økonomi gennem et højere investeringsniveau, et forbedret erhvervsklima, digital omstilling, energiomstilling og ren intelligent mobilitet samt øget arbejdskraftudbud og social kapital baseret på kvaliteten med hensyn til uddannelse og færdigheder. Planen er en omfattende reaktion på konsekvenserne af covid-19-krisen og en række strukturelle svagheder i den polske økonomi. Navnlig inden for produktion af ren energi, bæredygtig transport og digitalisering er der en høj grad af synergi og komplementaritet mellem reformer og investeringer, f.eks. gennem reformer til støtte for udviklingen af onshore- og offshorevindmølleparker og reformer af udviklingen af kulstoffattige brintteknologier samt fremme af bæredygtig bytrafik og trafiksikkerhed. Det samme gælder i et vist omfang reformer og investeringer i arbejdsmarkedet og uddannelse, som forventes at øge arbejdsmarkedsdeltagelsen og modernisere uddannelses- og erhvervsuddannelsesområdet. Nogle reformer forventes at have en tværgående indvirkning på lovgivningens kvalitet og effektivitet på alle områder, f.eks. reformer af lovgivningsprocessen. Komplementariteten med støtten inden for rammerne af samhørighedspolitikkens fonde præsenteres i de enkelte dele af genopretnings- og resiliensplanen og opsummeres på planniveau. Ligestilling (55)Polens genopretnings- og resiliensplan beskriver virkningerne af covid-19-krisen og udfordringer i forbindelse med ligestilling mellem kønnene og lige muligheder for alle, navnlig hvad angår behovene på arbejdsmarkedet. Genopretnings- og resiliensplanen indeholder specifikke foranstaltninger med henblik på at imødegå disse udfordringer, f.eks. foranstaltninger med henblik på at øge kvaliteten og tilgængeligheden af børnepasningsfaciliteter for at lette kvinders deltagelse på arbejdsmarkedet. Polen bemærker, at der blev foretaget en forudgående screening af forskellige projekter på grundlag af ligestillingskriterier, og at visse projekter, der ikke opfyldte tilgængelighedskriterierne for personer med handicap eller på anden måde ikke var i overensstemmelse med ligestillingsprincipperne, ikke blev taget med i genopretnings- og resiliensplanen. Polen understreger, at man forventer sikring af hensynet til principperne om ligestilling mellem kønnene og lige muligheder for alle i alle faser af forvaltningen og gennemførelsen af genopretnings- og resiliensplanen. Endelig vil det overvågningsudvalg, der har til opgave at overvåge den effektive gennemførelse af genopretnings- og resiliensplanen, navnlig være med deltagelse af repræsentanter for organer, der repræsenterer civilsamfundet og fremmer grundlæggende rettigheder og ikkeforskelsbehandling. Selvevaluering af sikkerheden

(56)Der er ikke blevet foretaget en selvevaluering af sikkerheden, idet Polen ikke fandt det relevant, jf. artikel 18, stk. 4, litra g), i forordning (EU) 2021/241. Grænseoverskridende projekter og flerlandeprojekter (57)Polen planlægger et grænseoverskridende projekt eller flerlandeprojekt inden for digitalisering. Specifikt er der inden for rammerne af vigtige projekter af fælleseuropæisk interesse planer om støtte til investeringer gennem projektet for den kommende generation af cloudinfrastruktur og -tjenester. Høringsproces (58)Polen gennemførte høringer af interessenter via forskellige platforme, inden genopretnings- og resiliensplanen blev fremlagt. Den offentlige høring om genopretnings- og resiliensplanen blev indledt den 26. februar 2021 og varede indtil den 2. april 2021. Der blev indsendt 5 275 bidrag i en særlig formular på regeringens websted. Desuden blev der bl.a. fremsat bemærkninger under tre debatter arrangeret af regeringen og fem offentlige høringer afholdt under arbejdsmarkedets parters ledelse. Genopretnings- og resiliensplanen blev også drøftet i regeringens og de lokale myndigheders fælles kommission (Komisja Wspólna Rządu i Samorządu Terytorialnego) og Rådet for Social Dialog. På baggrund af høringer blev der foretaget ændringer af alle elementer i genopretnings- og resiliensplanen. (59)For at sikre, at de relevante aktører tager ejerskab til foranstaltningerne, er det afgørende at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der er indeholdt i genopretnings- og resiliensplanen. Polen forpligter sig i en milepæl til at nedsætte et overvågningsudvalg, der har til opgave at føre tilsyn med gennemførelsen af foranstaltningerne i genopretnings- og resiliensplanen, og som består af arbejdsmarkedets parter og andre relevante interessenter. Positiv vurdering (60)Eftersom Kommissionens vurdering af Polens genopretnings- og resiliensplan er positiv, idet den finder, at planen på tilfredsstillende vis opfylder vurderingskriterierne i forordning (EU) 2021/241, bør denne afgørelse i henhold til forordningens artikel 20, stk. 2, og bilag V til samme forordning fastsætte, hvilke reformer og investeringsprojekter der er nødvendige for gennemførelsen af genopretnings- og resiliensplanen, de relevante milepæle, mål og indikatorer samt det beløb, der stilles til rådighed fra Unionen til gennemførelse af planen i form af ikketilbagebetalingspligtig finansiel støtte og lånestøtte. Finansielt bidrag (61)De anslåede samlede omkostninger i Polens genopretnings- og resiliensplan udgør 160 967 579 300 PLN, hvilket svarer til 35 363 500 000 EUR på grundlag af ECB's referencekurs for EUR/PLN den 3. maj 2021. Eftersom genopretnings- og resiliensplanen på tilfredsstillende vis opfylder vurderingskriterierne i forordning (EU) 2021/241, og da de anslåede samlede omkostninger i genopretnings- og resiliensplanen desuden beløber sig til mere end det maksimale finansielle bidrag, der er til rådighed for Polen, bør det finansielle bidrag, der tildeles til Polens genopretnings- og resiliensplan, være lig med hele det maksimale finansielle bidrag, der er til rådighed for Polen. (62)I henhold til artikel 11, stk. 2, i forordning (EU) 2021/241 skal beregningen af det maksimale finansielle bidrag til Polen ajourføres senest den 30. juni 2022. Derfor bør der i overensstemmelse med artikel 23, stk. 1, i nævnte forordning stilles et beløb til rådighed for Polen her og nu, som ikke overstiger det maksimale finansielle bidrag, der er omhandlet i nævnte forordnings artikel 11, stk. 1, litra a), med henblik på indgåelse af en retlig forpligtelse senest den 31. december 2022. Hvis det er nødvendigt efter ajourføringen af de maksimale finansielle bidrag bør Rådet på forslag af Kommissionen uden unødigt ophold ændre denne afgørelse med henblik på at medtage det ajourførte maksimale finansielle bidrag, der er beregnet i overensstemmelse med nævnte forordnings artikel 11, stk. 2. (63)Endvidere har Polen for at støtte yderligere reformer og investeringer anmodet om lånestøtte. Det maksimumslånebeløb, som Polen har anmodet om, udgør mindre end 6,8 % af landets bruttonationalindkomst i 2019 i løbende priser. Genopretnings- og resiliensplanens anslåede samlede omkostninger er mindre end summen af det finansielle bidrag, der er til rådighed for Polens, og den lånestøtte, der er anmodet om. (64)Den støtte, der skal ydes, finansieres af Kommissionens låntagning på Unionens vegne, jf. artikel 5 i Rådets afgørelse (EU, Euratom) 2020/2053. Støtten bør udbetales i trancher, når Polen på tilfredsstillende vis har opfyldt de relevante milepæle og mål, som er udpeget i relation til gennemførelsen af genopretnings- og resiliensplanen. (65)Denne afgørelse bør ikke berøre udfaldet af eventuelle sager vedrørende tildeling af EU-midler inden for rammerne af andre EU-programmer end faciliteten eller sager om forvridning af det indre markeds virkemåde, som indledes i henhold til navnlig artikel 107 og 108 i traktaten om Den Europæiske Unions funktionsmåde. Den fritager heller ikke medlemsstaterne for i henhold til nævnt traktats artikel 108 at underrette Kommissionen om eventuel statsstøtte — VEDTAGET DENNE AFGØRELSE: Artikel 1 Godkendelse af vurderingen af genopretnings- og resiliensplanen Vurderingen af Polens genopretnings- og resiliensplan på grundlag af kriterierne i artikel 19, stk. 3, i forordning (EU) 2021/241 godkendes. Reformerne og investeringsprojekterne i genopretnings- og resiliensplanen, ordningerne og tidsplanen for overvågning og gennemførelse af planen, herunder de relevante milepæle og mål samt de yderligere milepæle og mål vedrørende betalingen af lånet, de relevante indikatorer vedrørende opfyldelsen af de planlagte milepæle og mål og ordningerne for Kommissionens fulde adgang til de underliggende relevante data er fastlagt i bilaget til denne afgørelse. Artikel 2 Finansielt bidrag